7 yatichäwi
¿Kunjamsa tantachäwinakapajj sarayasi?
Nayrïr cristianonakajja, qʼochunakampi, oracionanakampi, liytʼañanakampi ukat Qollan Qellqatanakat yatjjatañampiw tantachäwinak sarayapjjerïna (1 Corintios 14:26). Jehová Diosan Qhanañchirinakapan tantachäwinakapar sarasma ukhajja, uka kikpa tantachäwinakwa uñjarakisma.
Aski yatichäwinakwa Bibliarjam yatichapjje. Sábado, jan ukajj domingonakajja, taqe tamanakaw Bibliat apstʼat arstʼäwi istʼañatak tantachasipjje, ukanwa kunjamsa Diosan Arupajj qhepa urunakankatas uñachtʼayistu ukat jakäwisansa yanaptʼistu, ukanak 30 minutonakan sum qhanañchtʼapjje. Ukat tantachasirinakajj Bibliapampiw arktapjjaspa. Ukjjar jutïr mä horanjja, Yatiyañataki revistat taman yatjjatañataki, sat tantachäwimpiw qalltapjje, ukanwa Yatiyañataki revistan mä yatichäwipat yatjjatapjje ukat tantachasirinakajj arstʼapjjarakispawa. Uka yatichäwiw kunjamsa maynejj Diosan Aruparjam sarnaqaspa uk qhanañchi. Ukat oraqpachankir 100.000 jila tamanakanwa pachpa yatichäwit yatjjatapjje.
Sum yatichañatakiw yateqapjje. Semanan mä arumaw tantachasipjje, ukat kimsar jaljat mä programarjamaw sarayapjje. Nayraqatjja, Taman Bibliat Yatjjatañataki siski ukampiw qalltapjje, ukanwa Biblian utji uka ewjjtʼanaksa ukat profecianaksa, 30 minutonakan jisktʼanakamp sum qhanañchtʼapjje, ukat tantachasirinakaw arstʼapjjañapa. Ukjjarusti, Diosan Arunakap Yatiyañatak Escuela siski ukwa 30 minutonakan sarayapjje. Uk qalltañatakejja, kunanaktï Bibliat liytʼanipki ukanakwa qhanañchtʼapjje. Ukatjja, uka escuelan qellqatäpki ukanakaw arstʼapjjaraki, ukat sum arstʼañatakisa liytʼañatakisa, mä jilataw jupanakar ewjjtʼaraki (1 Timoteo 4:13). Tukuyañatakejja, Yatiyañataki Tantachäwi, siski ukampiw qalltapjjaraki ukat 30 minutonakanwa, kunjamatsa jaqenakar Bibliat yatichasispa, ukwa arstʼäwinakampi, entrevistanakampi ukat uñachtʼäwinakamp yatichapjje.
Tantachäwipar sarkäta ukhajja, kunja sumsa Bibliat yatichapjje uk uñjasajj wal muspharasma (Isaías 54:13).
Jehová Diosan Qhanañchirinakapan tantachäwipar sarkäta ukhajja, ¿kunanaksa uñjanïta?
¿Kawknïr tantachäwinakaparus sarañ munasma?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn